Neefs swaar gestraf vir moord tydens sataniese ritueel | Maroela Media
Die neefs Lindon Wagner en Robin Harwood, wat verlede jaar skuldig bevind is aan die moord op Kirsty Theologo tydens 'n sataniese ritueel is vandag in die hooggeregshof in Palm Ridge buite Alberton gevonnis.
Wagner is tot lewenslange tronkstraf gevonnis vir die moord op Theologo. Hy is ook tot 18 jaar tronkstraf gevonnis op aanklag van poging tot moord. Harwood is tot 20 jaar tronkstraf gevonnis vir die moord op Theologo. Regter Geraldine Borchers het in haar uitspraak gesê Wagner het 'n meer aktiewe rol in die moord gespeel. "Hy was bereid om onder eed te lieg en het verantwoordelikheid vir sy dade ontken." Borchers sê Wagner was ouer as 21 jaar ten tyde van die moord. Sy sê om Harwood tot lewenslange tronkstraf te gevonnis het sou te streng gewees het aangesien hy 'n jeugdige en onvolwasse is. Wagner en Harwood gaan aansoek doen om verlof om appèl teen hulle vonnisse aan te teken.
Harwood se ma, Dierdre Moses, het na die hofverrigtinge gesê die vonnisse wat haar seun en sy neef opgelê is, is nie regverdig nie. "Die vonnis is 'n bietjie hard, die regter verstaan nie die meriete van die saak nie. Daar is boosheid daar buite." Moses sê Harwood en Wagner het nie die moord beplan nie. "Ons glo hulle was nie in beheer van hulle aksies nie. Die duiwel is 'n werklikheid en as jy die deur oopmaak sal hy inkom." Moses sê Harwood en Wagner was slagoffers van die duiwel en dat dit onregverdig is dat hulle moet ly.
Theologo is in Oktober 2011 in die hospitaal dood nadat sy op 'n koppie in Linmeyer, Johannesburg, tydens 'n sataniese ritueel aangerand en aan die brand gesteek is. Haar 14-jarige vriendin is ook aangerand, maar het die aanval oorleef.
Ses mense is aanvanklik aangekla vir Theologo se moord en poging tot moord op haar vriendin. Harvey Isha is in November vrygespreek van alle aanklagte. Die enigste vrou in die groep, Courtney Daniels (18), is skuldig bevind aan aanranding nadat sy voor die aanval remvloeistof in die slagoffers se drankies gegooi het. Sy is tot ses maande tronkstraf gevonnis wat vir vyf jaar opgeskort is. Twee ander mans, Lester Moody en Jeremy King, het vroeër skuldig gepleit vir hul rol in die moord en is elk 17 jaar tronkstraf opgelê, waarvan vyf jaar opgeskort is.
"Die duiwel is 'n werklikheid en as jy die deur oopmaak sal hy inkom." dit is 100% waar. Die sleutelwoord in die sin is "AS". AS jy die deur oopmaak……. Die keuse is en bly steeds joune!!! AS JY die deur oopmaak en JY pleeg dade wat 'n ander se lewe neem, is JY nie verantwoordelik nie?!?! Regtig?!?! Word groot, hoe het jy jou kind grootgemaak?